
МОТИВИ
към 
проекта на Наредба за изменение и допълнение на  Наредбата за условията и реда за установяване на жилищни нужди и за настаняване под наем и продажба на общински жилища
Съгласно изискванията на чл. 28, ал.1 от ЗНА, към предложения от мен проект на Наредба за изменение и допълнение на  Наредбата за условията и реда за установяване на жилищни нужди и за настаняване под наем и продажба на общински жилища (наричана по-долу Наредбата), прилагам мотиви: 
I. Причини, които налагат приемането на Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища (съгласно чл. 28, ал.2, т.1 от Закона за нормативните актове). 
	В проекта са включени предложения за прецизиране на разпоредбите на Наредбата, така че да осигурява по-ясна и изчерпателна регламентация на уредените обществени отношения. С промените се цели осигуряване на провеждането на ясна, публична и прозрачна процедура от назначената от Кмета комисия за картотекиране, като е предвидено обявяване на изготвения от комисията проект на годишен списък на гражданите, които ще бъдат настанени под наем, на официалната интернет страница на Община Разлог.
	При изменението и допълването на уредбата, са взети предвид насоките, съдържащи се в Указания за подобряване на реда и управлението на общинския жилищен сграден фонд, утвърдени август 2023г. от Заместник – министъра на регионалното развитие и благоустройство, утвърдени със Заповед РД-02-14-884/15.08.2023г. на Заместник-министъра Ангелина Бонева. Посочените указания имат препоръчителен характер за общините и целят оптимизиране на ползването на общинския жилищен фонд и подобряване на неговото състояние. Същите, ведно със Заповедта за утвърждаването им, са приложени към настоящото Предложение.
	В някои разпоредби на Наредбата се откриват технически и правописни грешки, които с новата уредба са отстранени. Разпоредбите на чл. 15, ал. 1, т. 2, 3, 5 и ал.3 са отменени, тъй като не кореспондират с актуалната редакция на чл. 14, ал.1, т. 4 от Наредбата.  Отменена е и разпоредбата на чл. 27, ал.6 от Наредбата, тъй като е налице противоречие с чл.1, ал.2 от Наредбата. 
	В някои разпоредби на Наредбата е налице непълнота, изразяваща се в посочване в съответните текстове само на термините „семейство/семейства“, а не и „домакинство/домакинства“. Смисълът и целта на Наредбата е да осигури достъп на нуждаещите се граждани и техните семейства или домакинства до кандидатстване за настаняване в общински жилища за отдаване под наем и това е видно от цялостния текст на посочения подзаконов нормативен акт, като в определени разпоредби от сега действащата редакция на наредбата, поради пропуск, не се съдържат и двата термина. Този пропуск следва да бъде отстранен, чрез допълване на съответните разпоредби, с оглед избягване на противоречия при прилагане на  наредбата. Ето защо, по посочения начин, се допълват/изменят, текстовете на чл.6, чл.7, ал.1, т.2,3,4, ал.2 и ал.3, т.3, чл.8, ал.1, чл.9, ал.1, чл.10, ал.2, т.2, ал.3, ал.4, чл.14, ал.1, чл.16, ал.1, ал.1, т.4, ал.3, ал.3, т.3, чл.17, ал.1, ал.2, т.1 и 2, чл.18, ал.3, чл.28, чл.32, ал.5.
	Прецизирано е съдържанието на договора за наем като е предвидено в същия да се уреждат и въпросите по поддържането на имота (текущи и основни ремонти). Ново положение, касаещо договора за наем, е предвидената, в съответствие с горецитираните Указания на Заместник – министъра на регионалното развитие и благоустройството, еднократна гаранционна вноска (депозит) в размер на 2 месечни наема, служеща за обезпечаване на задължения и/или вреди, причинени от наемателя и/или от трети лица върху наетия обект, която е платима при сключване на договора. Също така, предвидена е възможност за приспадане/прихващане на наемната цена до размера на извършени от наемателя ремонти дейности на общинското жилище, когато жилището се е нуждаело от основен/необходим/неотложен ремонт. Същевременно, предлага се създаване на нов чл. 28а, който урежда въпроса за извършвани от наемателите ремонти и реда за приспадане на наемната цена: когато общинското жилище се нуждае от основен/необходим/неотложен ремонт, наемателят уведомява Кмета на общината. Кметът назначава комисия, която прави оглед на имота и съставя протокол, в който констатира състоянието на имота. По преценка на Кмета, се разрешава на наемателя да извърши необходимите ремонти дейности, като след представяне на разходооправдателни документи, на наемателя му се приспада наемната цена до размера на извършените ремонти дейности. 
	Прецизирана е т. 2 от ал.2 на чл.10, като е посочено че в заповедта на кмета за настаняване под наем на лица с установени жилищни нужди, освен имената и родствената връзка на членовете на семейството (домакинството) на настанения, се посочва и техен единен граждански номер (ЕГН). Посоченото допълнение е с оглед осигуряване на ясна индивидуализация на лицата, по отношение на които действа заповедта, доколкото в чл.10 ал.3 от Наредбата е посочено, че заповедта за настаняване се отнася за всички членове на семейството (домакинството) на настанения.  
[bookmark: _Hlk207982959]	Условията за кандидатстване за настаняване под наем в жилищата по чл.43 от ЗОС са допълнени като е предвидено, че малолетните и непълнолетните членове на семейството (домакинството) трябва задължително да бъдат записани и да посещават редовно образователна институция по смисъла на Закона за предучилищното и училищното образование (детска градина или училище) до навършване на 16-годишна възраст.  
	Условието по  чл. 14, ал.1, т. 5 от Наредбата, касаещо доходите на лицата, кандидатстващи за настаняване под наем в жилищата по чл. 43 от ЗОС, е изменено с цел понижаване на прага на доходите и осигуряване на достъп до жилище на най-нуждаещите се лица. Съгласно новата редакция на тази точка, средният месечен доход на член от семейството (домакинството) за предходните 12 месеца, не трябва да надвишава сума, равна на една минимална работна заплата за страната, умножена по коефициент 1.5. Обвързването на прага на доходите с минималната работна заплата за страната, умножена по посочения коефициент, осигурява ясен и съразмерен критерий за кандидатстване за настаняване под наем в жилищата по чл. 43 от ЗОС.
	Чл. 15, ал.1,т.4 е изменена, като текстът й е приведен в съответствие с чл.14, ал.1, т.4 от Наредбата. В понастоящем действащата редакция на чл.15, т.4. се посочват „фабрики и други обекти с производствено предназначение и прилежащите към тях терени“ като имущество по смисъла на чл.14, ал.1, т.4. Такова имущество в чл.14, ал.1, т.4. не се визира, а се е визирало в стара редакция на Наредбата, която вече не е актуална. Ето защо, с изменението, текстът на чл.15, ал.1, т.4., се привежда в съответствие с актуалната редакция на чл.14, ал.1, т.4 и придобива следното съдържание: „за магазини, складове за търговска и стопанска дейност, ателиета и офиси – по оценки, извършени от лицензирани оценители“.
	Чл.15, ал.2 от Наредбата, се прецизира единствено по отношение на досега действащия текст „оценките за притежаваното недвижимо имущество по ал.1 се извършват от съответните служби на общинската администрация“. Следва да се посочи че оценките се възлагат, а не извършват от съответните служби на  общинската администрация, доколкото в т.4 на ал.1 на същия член 15 е предвидено че оценките на недвижимото имущество се извършват от лицензирани оценители. Новата редакция на чл.15, ал.2 е както следва: „Оценките за притежаваното недвижимо имущество по ал.1 т. 4. се възлагат от съответните служби на общинската администрация по местонахождението на имота, за което гражданите заплащат режийни разноски в размер на 0.5 на сто на стойността на имота, по сметка на Общината.“
	Член 7, алинея 2 е допълнена, като е въведено ограничение до 15 кв.м на допълнителната жилищна площ, която се предоставя по изключение, когато член от семейството (домакинството) страда от болест, която налага изолация, съгласно списъка на болестите, утвърден от министъра на здравеопазването или се нуждае от помощта на друго лице, съгласно експертно решение на Териториалната експертна лекарска комисия (ТЕЛК) или на Националната експертна лекарска комисия (НЕЛК). 
	Прецизиран е текстът на чл.28 от Наредбата, като от редакцията му е премахната думата „пазарна“, доколкото от прякото и систематичното тълкуване на посочения член е видно, че същият не визира „пазарна“ цена, а наемна цена в двоен размер на квадратен метър полезна площ, така както предвижда и чл.9, ал.4 от същата Наредба. Начинът на определяне на тази наемна цена е посочен в наредбата и няма общо с понятието „пазарна“. За да се избегне противоречие, изразът „пазарна“ отпада от текста и той придобива следното съдържание: „Когато наетата жилищна площ от едно семейство (домакинство), е над нормите за жилищно задоволяване, за разликата за всеки квадратен метър над тази норма се заплаща наемна цена в двоен размер за квадратен метър полезна площ.“
	Неизпълнението на задължението по чл. 25, ал.1 от Наредбата за подаване на ежегодна декларация, е предвидено като ново основание за прекратяване на наемното правоотношение с цел текущо проследяване на доходите и имотното състояние на лицата, както и с цел осигуряване на ефективен контрол на вече настанени лица относно отпаднала необходимост от използване на жилището или настъпила промяна на жилищните нужди. 
	Ново положение е, че с оглед създаване на стимули на лицата да търсят активно социално включване и по-бързо отпадане на необходимостта от ползване на общинско жилище в чл.11, ал.6 от Наредбата е предвиден максимален срок за наемане на общинско жилище – 15 години, и са въведени допълнителни критерии за удължаване на наемните правоотношения след изтичане на първите 5 години - наемното правоотношение с наематели на общински жилища, може да бъде продължено с не повече от два последователни периода от по пет години, само ако наемателите отговарят едновременно на следните изисквания:
1. да отговарят на условията за настаняване под наем в общинско жилище; 
2. да нямат задължения за неизплатени наемни вноски и консумативни разноски, свързани с ползване на жилището;
3. да са подали заявление и декларация (по образец) за продължаване на наемните им правоотношения.
	Заварените отношения с лица, които са в наемно правоотношение с общината за повече от 15 години, са уредени в новия пар. 10 от ПЗР на Наредбата. След изтичане на максималния срок за настаняване, определен в чл. 11, ал.6, срокът на наемното правоотношение може да бъде удължен по изключение, след изрично решение на Общински съвет - Разлог, само при наличие на едно от следните условия: 1. наемателят или член на неговото семейство (домакинство) има издадено валидно експертно решение на ТЕЛК/НЕЛК с определена трайно намалена работоспособност не по-малко от 85%; 2. наемателят е навършил 70 години към датата на изтичане на договора.
	Редът за отдаване под наем на свободни общински жилища за настаняването в които няма нуждаещи се граждани, отговарящи на условията на чл.43 и чл.45 от Закона за общинската собственост, е изменен, доколкото в досега действащата  уредба е налице противоречие – уредени са условия, на които следва да отговарят кандидатстващите лица, които по същество се припокриват с условията, на които следва да отговарят лицата с установени жилищни нужди по чл. 14, ал.1 от Наредбата. В новата редакция на чл. 25а, ал. 2 и 3, е предвидено, че при наличие на свободни общински жилища, общинският съвет приема решение, с което индивидуализира жилището/жилищата, пазарната наемна цена, условията за наемане и срока за подаване на заявления за наемане на жилището. Решението на общинския съвет се обявява на информационното табло в сградата на общинската администрация и се публикува на интернет страницата на общината. Постъпилите заявления се разглеждат от комисията по чл.18 в 2-месечен срок от постъпването. След решението на комисията, Кметът внася предложение в Общински съвет – Разлог за отдаване под наем на свободните жилища. Въз основа на решението на Общински съвет - Разлог,  Кметът издава заповед и сключва договор за наем. Изменен е и текста на чл. 25а, ал.6 от Наредбата, уреждащ начина на определяне на „пазарна наемна цена“ в разглежданата хипотеза, като е предвидено че същата се определя от лицензиран експерт-оценител. Посоченият метод за определяне на „пазарна наемна цена“ е утвърден в практиката като обективен и адекватен и удовлетворява в пълна степен целта и изискванията на чл. 25а от Наредбата. 
	В §1, т. 1 от Допълнителните разпоредби, е допълнена дефиницията на „семейство“, с цел осигуряване достъпа до настаняване под наем на нуждаещи се от жилище лица, които се намират във фактическо съжителство и отглеждат заедно децата си, но нямат сключен граждански брак (не са съпрузи), доколкото в досегашната редакция е налице празнота по отношение на тази група лица, а с оглед състоянието на социалния живот в страната, това е немалка група от обществото. Съгласно допълнената дефиниция, „семейство“ са съпрузите или съвместно живеещи родители без сключен граждански брак, които съжителстват на един настоящ адрес и ненавършилите пълнолетие техни деца, ако не са встъпили в брак.  
	В § 1 от Допълнителните разпоредби, е създадена нова т.1а, в която е въведена дефиниция на понятието „млади семейства“, тъй като е налице празнота в досегашната уредба. „Млади семейства” са семействата, в които съпрузите не са навършили 35 години към датата на решението на комисията.
	В § 1 от Допълнителните разпоредби, е допълнена дефиницията за „домакинство“ в последната и част, касаеща невстъпилите в брак братя и сестри на наемателя, като е уточнено че за да се считат в едно домакинство със същия, следва да живеят с него. В резултат на това допълнение, разпоредбата придобива следния вид: „Домакинство” са съпрузите, ненавършилите пълнолетие низходящи, възходящите и пълнолетните низходящи, които живеят с наемателя, както и братята и сестрите, които не са встъпили в брак и живеят с наемателя.
	С оглед Решение №83 по Протокол №4/30.04.2025г. на Общински съвет Разлог и приетата въз основа на него Наредба за изменение и допълнение на подзаконови нормативни актове, приети от Общински съвет – Разлог, се създава нов §9 от ПЗР на Наредбата, с оглед привеждането ѝ в съответствие с новия Закон за въвеждане на еврото в РБ. Съгласно  §9 от ПЗР, след датата на въвеждане на еврото в Република България, размерът на паричната стойност по чл. 27, ал. 2 от Наредбата, посочена в български лева, се превалутира и закръглява в евро, съобразно реда по чл.12 и чл.13 от Закона за въвеждане на еврото в РБ.

II. Цели, които се поставят с приемането на Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища (съгласно чл. 28, ал.2, т.2 от Закона за нормативните актове).
[bookmark: _Hlk207889178]	Преразглеждане на условията за кандидатстване за настаняване под наем в жилищата по чл. 43 от ЗОС с цел понижаване на прага на доходите и осигуряване на достъп до жилище на най-нуждаещите се лица. 
[bookmark: _Hlk207983449]	Създаване на стимули на лицата да търсят активно социално включване с цел по-бързо отпадане на необходимостта от ползване на общинско жилище чрез ограничаване на срока за настаняване под наем и ограничаване на възможностите за удължаване на наемните правоотношения с въвеждане на допълнителни критерии. 
	Привеждане в съответствие на уредбата с Указанията за подобряване на реда и управлението на общинския жилищен сграден фонд, утвърдени август 2023г. от Заместник – министъра на регионалното развитие и благоустройство, утвърдени със Заповед РД-02-14-884/15.08.2023г. на Заместник-министъра Ангелина Бонева.
	Преодоляване на противоречия и празноти в досега действащата уредба.
	Проектът цели осъвременяването на действащата подзаконова нормативна уредба и нейното развитие, включително чрез провеждане на обществени консултации и обсъждания на предлагания проект, в рамките на които ще бъдат взети предвид мненията и предложенията на гражданите и организациите. 
	
[bookmark: _Hlk207894500]	При изготвянето на проекта на Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища, са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.  
	Принцип на необходимост – необходимо е приемането на проекта на Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища, предвид гореизложените съображения. 
	Принцип на обоснованост – предложението за изменение и допълнение е подкрепено с факти. 
	Принципите на предвидимост и откритост са спазени – проектът на Наредбата, настоящото предложение, мотивите, частичната предварителна оценка на въздействието, ще бъдат качени на официалната интернет страница на Община Разлог за становища и предложения от граждани и организации. 
	Принципът на съгласуваност е спазен, тъй като ще бъде проведено обществено обсъждане със заинтересованите лица. 
	Принципите на субсидиарност, пропорционалност и стабилност – Проектът на Наредбата за изменение и допълнение, ще актуализира Наредбата за условията и реда за установяване на жилищни нужди и за настаняване под наем и продажба на общински жилища в съответствие с действащото законодателство. 

III. Финансови и други средства, необходими за прилагането на Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища (съгласно чл. 28, ал.2, т.3 от Закона за нормативните актове).
	За прилагането на предложената Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища, не е необходимо предвиждане на допълнителни средства от бюджета на Община Разлог. Не се очаква разходването на средства, доколкото с проекта за изменение не се предвижда създаването на нови щатни структури в общинската администрация или други мероприятия, свързани с извършването на разходи от страна на  общината. 

IV. Очаквани резултати от прилагането на Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища (съгласно чл. 28, ал.2, т.4 от Закона за нормативните актове):
	- Задоволяване основните жилищни потребности на най-нуждаещите се граждани, живеещи на територията на община Разлог;
	- Прозрачност и публичност на процедурите по картотекиране;
	- Отстраняване на противоречия и празноти в досегашната уредба и еднозначно прилагане на Наредбата. 

V. Анализ за съответствие с правото на Европейския съюз (съгласно чл. 28, ал.2, т. 5 от Закона за нормативните актове)

	Настоящият проект за решение относно Наредба за изменение и допълнение на Наредбата за условията и реда за установяване на жилищни нужди и за настаняване под наем и продажба на общински жилища, касае подзаконов нормативен акт на орган на местно самоуправление. Съответствието му с правото на Европейския съюз е обвързано със синхронизирането на действащото българско законодателство от по-висока степен – Закона за местното самоуправление и местената администрация и Закона за общинската собственост, относимо към уредбата на тези обществени отношения. Това определя съответствието на предлагания проект с правото на Европейския съюз и с разпоредбите и целите на националното и местното законодателство. Проектът за изменение на Наредбата е съобразен с Европейската харта за местното самоуправление.

	Съгласно разпоредбите на Закона за нормативните актове, Закона за местното самоуправление и местната администрация, Закона за общинската собственост и Правилника за организацията и дейността на общинския съвет, неговите комисии и взаимодействието му с общинската администрация за мандат 2023 год. – 2027 год., Общински съвет Разлог е компетентният орган, който да регламентира с наредба обществените отношения, свързани с условията и реда за установяване на жилищни нужди и за настаняване под наем в общински жилища, както и условията и реда за тяхната продажба. 



